ห้วงเวลาเดียว ในจักรวาล
“จักรวาลก่อนบิ๊กแบงอาจมีอยู่จริง”  นักฟิสิกส์ได้ยอมรับว่า จักรวาลของเรา มีจุดกำเนิดเมื่อ 13,800 ล้านปีก่อน ในตอนนั้นทั้ง สสาร พลังงาน เวลา ได้ถือกำเนิดขึ้นจากจุดเล็กๆที่เรียกว่า บิ๊กแบง หลังจากนั้นสิ่งต่างๆจึงขยายตัวออกมา และตอนนี้จักรวาลก็กำลังขยายตัวอยู่..  สิ่งนี้เป็นสิ่งที่เราอาจเคยเรียนมาตั้งแต่เด็ก แต่คงมีน้อยคนที่จะถามต่อว่า ทำไมทุกอย่างต้องเริ่มที่บิ๊กแบง?  แล้วก่อนหน้าบิ๊กแบงมีอะไรเกิดขึ้น?
16 ก.ย. 2561

ห้วงเวลาเดียว ในจักรวาล / โดย ลงทุนแมน
“จักรวาลก่อนบิ๊กแบงอาจมีอยู่จริง”
นักฟิสิกส์ได้ยอมรับว่า จักรวาลของเรา มีจุดกำเนิดเมื่อ 13,800 ล้านปีก่อน
ในตอนนั้นทั้ง สสาร พลังงาน เวลา ได้ถือกำเนิดขึ้นจากจุดเล็กๆ ที่เรียกว่า บิ๊กแบง
หลังจากนั้นสิ่งต่างๆ จึงขยายตัวออกมา และตอนนี้จักรวาลก็กำลังขยายตัวอยู่..
สิ่งนี้เป็นสิ่งที่เราอาจเคยเรียนมาตั้งแต่เด็ก
แต่คงมีน้อยคนที่จะถามต่อว่า
ทำไมทุกอย่างต้องเริ่มที่บิ๊กแบง?
แล้วก่อนหน้าบิ๊กแบงมีอะไรเกิดขึ้น?
เรื่องนี้น่าสนใจมากขึ้นจากเพจของคุณ อาจวรงค์ ป๋องแป๋ง ที่ได้กล่าวว่า “จักรวาลก่อนบิ๊กแบงอาจมีอยู่จริง”
หนึ่งในทฤษฎีที่อธิบายเรื่องนี้ได้ก็คือ conformal cyclic cosmology (CCC)
โดยทฤษฎีนี้เชื่อว่าในที่สุดจะมีหลุมดำที่ดูดกลืนทุกอย่างในจักรวาล (รวมถึงโลกเรา)
พอหลุมดำนี้ดูดกลืนทุกอย่างหมดแล้วจะแผ่รังสีฮอว์คิงออกมา และจะทำให้เกิดสถานะบิ๊กแบงอีกครั้ง วนไปเรื่อยๆ
นั่นหมายความว่า ก่อนหน้าบิ๊กแบง ก็คือ จักรวาลก่อนหน้าที่เกิดจากบิ๊กแบงครั้งก่อนหน้าอีกทีหนึ่ง
แล้วถ้าเป็นแบบนั้นจริง
มีจักรวาลหลายครั้งก่อนหน้าเราจริงๆ
นอกจากคำถามที่ว่าเราอยู่ใน "จุดไหนของจักรวาล" แล้ว
คำถามต่อไปก็คือ เราอยู่ใน "ห้วงเวลาไหนของจักรวาล"
ขอต้อนรับเข้าสู่บทความ Civilization ตอน ห้วงเวลาเดียว ในจักรวาล
จักรวาลของเรามีอายุ 13,800 ล้านปี
โลกของเรามีอายุ 4,500 ล้านปี
สิ่งมีชีวิตเกิดขึ้นบนโลกของเรา 600 ล้านปี
มนุษย์เกิดขึ้นบนโลกของเรา 2 แสนปี
ถ้าให้ถามว่าจุดเปลี่ยนการพัฒนาเทคโนโลยีที่ก้าวกระโดดของมนุษย์คืออะไร
ก็คงต้องตอบว่าการรู้จักนำพลังงานมาใช้
และพลังงานที่มนุษย์ใช้กันในปัจจุบัน ทุกอย่างจะถูกเปลี่ยนให้มาเป็น "กระแสไฟฟ้า"
เรียกได้ว่า สิ่งอำนวยความสะดวกของมนุษย์ในตอนนี้ทุกชิ้นต้องเสียบปลั๊ก
ข้อมูลที่น่าสนใจต่อไปคือ..
มนุษย์เริ่มรู้จักการผลิตกระแสไฟฟ้า 100 ปีที่แล้ว
ถ้าเราลำดับเรื่องแบบนี้ เราก็จะพบว่า มนุษย์เราเพิ่งจะเริ่มเป็นสิ่งมีชีวิตชั้นสูงมาเมื่อไม่นานนี้ ในท่ามกลางห้วงเวลาอันยาวนานทั้งหมดของจักรวาล
ถ้าให้เทียบเวลา 100 ปีที่มนุษย์รู้จักการใช้กระแสไฟฟ้า กับเวลาในจักรวาลที่เกิดมาทั้งหมด 13,800 ล้านปี ก็คิดเป็นเพียงแค่ 0.0000007% เท่านั้น
คำถามต่อไปคือ ในจักรวาลแห่งนี้จะมีโลกอื่นที่เกิดขึ้นก่อนเราบ้างไหม?
และถ้าโลกนั้นมีสิ่งมีชีวิตที่คล้ายมนุษย์ แต่ถ้าเขารู้จักการใช้กระแสไฟฟ้าก่อนมนุษย์สัก 1,000 ปี ตอนนี้เทคโนโลยีเขาจะล้ำขนาดไหน?
ถ้าให้คนสมัยกรุงศรีอยุธยาเมื่อ 300 ปีที่แล้ว มาดูกรุงเทพมหานคร ตอนนี้ เขาคงคิดว่าเขากำลังฝันไป
แต่จริงๆ แล้วอีก 300 ปีข้างหน้าต่อจากวันนี้ เรากำลังจะเปลี่ยนแปลงในอัตราที่เร่งกว่าที่ผ่านมาเสียอีก..
ถ้าให้นับดวงดาวทั้งหมดในจักรวาลของเรา จะมีอยู่ประมาณ 100 ล้านล้านล้านดวงที่มีลักษณะคล้ายโลก ซึ่งเปรียบได้เหมือนนับเม็ดทรายบนโลกนี้ว่ามีกี่เม็ด
แล้วคิดว่าบนดาวเหล่านั้นมีสิ่งมีชีวิตคล้ายมนุษย์ที่ เกิดเร็วกว่ามนุษย์สัก 1,000 ปีหรือไม่? คำตอบคือเป็นไปได้สูงมาก
การจัดกลุ่มตามอารยธรรมของ The Kardashev Scale จะแบ่งตามความสามารถในการใช้พลังงานของสิ่งมีชีวิต
Type 1: ใช้พลังงานได้แค่บนดาวที่เขาอยู่ ซึ่งตอนนี้มนุษย์โลกอยู่ในกลุ่มนี้
Type 2: ใช้พลังงานจากดวงอาทิตย์ของเขาได้
Type 3: กลุ่มนี้จะเหนือชั้นสุดคือ ใช้พลังงานจากทั้งกาแล็กซีของเขาได้
ในที่สุดแล้ว โลกของเราจะไม่มีทรัพยากรมากพอให้มนุษย์ใช้ได้ไปตลอด
เมื่อเวลาผ่านไป มนุษย์จำเป็นต้องออกเดินทางไปเก็บเกี่ยวพลังงานจากโลกอื่นๆ
คำถามต่อไปที่น่าสนใจก็คือ เรากำลังอยู่ในห้วงเวลาไหนในจักรวาลแห่งนี้ ทำไมเราต้องมาอยู่ในช่วงเวลานี้
ช่วงเวลาที่ดูเหมือนว่า มันก็ไม่ได้ล้าสมัยเกินไปนักเหมือนการต้องฝึกขี่ม้ายิงธนูสมัยกรุงศรีอยุธยา
แต่ก็อาจจะไม่ใช่เวลาที่ล้ำยุคที่สามารถเดินทางท่องอวกาศไปมาได้เหมือนในภาพยนตร์
เรื่องนี้คงไม่มีใครหาคำตอบได้ชัดเจนนัก..
แต่ถ้าย้อนกลับไปคำถามแรก คือ ก่อนหน้าบิ๊กแบงที่กำเนิดจักรวาลของเรา มีจักรวาลหนึ่งก่อนหน้า
แปลว่าในจักรวาลที่แล้วก็อาจจะมีสิ่งมีชีวิตที่ล้ำสมัยแบบสุดๆ แต่ถูกทำลายไปแล้ว ก่อนที่จะกำเนิดจักรวาลปัจจุบัน
..เรื่องนี้ ทำให้เราคิดถึงว่า..
จริงๆ แล้วทุกอย่างเหมือนกำลังดำเนินไปอยู่บนสายพาน
ไม่ว่าเราจะพัฒนาล้ำหน้าแค่ไหน เราสามารถใช้พลังงานจากน้ำมัน ลม แสงอาทิตย์ เดินทางไปได้ไกลโพ้น สามารถเยี่ยมชมดาวได้กี่ล้านดวง
สุดท้ายมันก็จะวนมาที่จุดเดิมคือ หายไป และ เริ่มใหม่
ดังนั้น สิ่งที่สำคัญกว่าการค้นหาว่า จุดเริ่ม และจุดจบจะเป็นอย่างไร
อาจจะเป็นห้วงเวลา ณ ตอนนี้
ห้วงเวลาที่เราได้เกิดมามีชีวิต ได้คิด ได้เห็น
เราจะใช้ชีวิตอย่างไร ในห้วงเวลาเดียวที่เราเกิดมาเป็นจุดเล็กๆ ในจักรวาลแห่งนี้
เพื่อให้แน่ใจว่าต่อให้โลกเป็นอย่างไรในอนาคต
จักรวาลเกิดใหม่ไปกี่ร้อยรอบ
แต่ห้วงเวลานี้ จะต้องเป็นห้วงเวลาที่น่าจดจำที่สุดสำหรับเรา..
ห้วงเวลาเดียว ในจักรวาลของเรา
-------------
ขอบคุณแรงบันดาลใจในการเขียนเรื่องนี้จากเพจของคุณ อาจวรงค์ ป๋องแป๋ง จันทมาศ
ติดตามงานเขียนของ คุณอาจวรงค์ ป๋องแป๋ง จันทมาศ แบบ EXCLUSIVE ได้ที่แอปพลิเคชัน blockdit เร็วๆ นี้
ครั้งแรกของประเทศไทย กับแพลตฟอร์มที่เชื่อมโยงความคิดดีๆ ของทุกคนเข้าด้วยกัน
แอปพลิเคชันนี้ชื่อ "blockdit" โหลดได้ที่
iOS: 
Android: 
ความคิดดีๆ เกิดขึ้นที่บล็อกดิต..